
Tek jučer otpratili smo na spavanje 
Umornu Zimu baku, | 

A danas već doputovalo nam je Sunce 
U zlatnom nebeskom vlaku. 


I u jedno takvo vrijeme, 
I u jednom takvom danu, 
Obitelj umornih čvoraka 
U čudnom se našla stanu. 








Tek što su usahle posljednje kapljice kiše, 
Stric Mirko pođe da vidi da li mu netko piše; 
Ali u kutiji za pisma, gle čuda golema, 
Umjesto pozdrava obitelj čvoraka drijema. 


Zbunio se striko: »Na stranu šala, 
Za ovu obitelj kućica je mala. 

Vama djeco treba nov, moderan stan; 
Brzo po alat, jer kratak je dan!« 


Donio je striko Mirko ormarić s alatom, 
Nacrtao sliku kuće s brižnim Čvorak-tatom. 
I baš kad se posla prihvatiti htjede, 
Primijeti da daščice za gradnju ne vrijede. 


Mislio je, mislio, što sada da radi, 

Kako dragim gostima kuću da sagradi: 
»Možda netko od susjeda te daščice ima!?« 
I požuri striko da razgovara s njima. 

Nije striko prošao ni deset koraka, 
Kad započne strašna svađa između alata. 


»Stricu sam — reče čekić — ja najviše važan; 
Ja stručno zabijam čavle 1 k tome sam snažan. 
Eto, sada kad bih htio, bez pomoći vaše, 

Pet bih vila sagradio za pernate goste naše!« 


Uvrijeđena kliješta viknu: »Stricu draži moj je lik!« 
Kad zabiješ krivo čavao, ja ga vadim cvik-cvak-cvik!« 





»Stani, stoj!« — muklim glasom strug zastruže — 
»Samo meni striko kaže: dobro radiš, stari druže. 
Ja daske glačam za krevet, ormar 1 stol, 

A ti čavle vadiš da čekić im nanese bol. 

Pogledajte naš ormarić, lijep je zahvaljujuć meni; 
Zbog toga me i striko od svih više cijeni!« 











»Pazi, pazi — vikne pila — 
Ovo troje što su tašti! 

Ne mogu se već od smijeha 
Dalje divit vašoj mašti! 

Zar ste stvarno tako glupi 
Da ne znate tko je glavni, 

S kim najveća stabla striko 
Sa zemljicom crnom sravni?! 
Ja sam glavna, 

Najvažnija našem striki! 
Moja snaga stabla ruši, 

A to, mislim, nešto vrijedi!« 








Žuti metar crven posta, 
Poskoči 1 vikne: »Dosta! 
Pričanja su vaša glupa, 
Bespotrebna, čak i prosta! 
Već, susjedo draga, pilo, 
Sjetite se što se zbilo 

Kad vam jučer ono stablo 
Izmjereno nije bilo! 

Ja tad rekoh što je usko, 
Što široko, a što kratko: 
Ja sam, dakle, najvažniji — 
Neka odsad pamti svatko!« 

Sad 1 svrdlo nervozno poče da se vrti: 

»U laskanju sami sebi niste bili škrti! 

Hvalili ste svaki sebe, isticali vrijednost svoju, 

A ja neću da zbog toga kvarim dobru volju moju. 
Već ću vam, za inat svima, otplesati jedan ples 

Ne bih li vam vragolijom utišao strašan bijes!« 


Zavrti se tad ko strijela, ozarena, sretna lica, 
I izbuši dvije rupe kao da je to sitnica. 


Kliješta blijeda od zavisti gotovo su zaplakala: 
»Da je svrdlo tako glupo to zaista nisam znala! 
Taj hvastavac jadan misli da ne znamo zašto pleše, 
Da ga ove igrarije u njegovom jalu tješe!« 


#%* 


ZU 


Razljućena 1 turpija sad se eto javi: 
»Ja sam mala i nevažna, no vaša me svađa gnjavi!« 


»I ti vrijediš kao drugi — olovka tad mirno reče — 
Među nama vrijednosti nema manje, nema veće!« 

Iz susjedstva striko Mirko vratio se s daščicama 
I tog časa presta svađa, utihne galama. 


Složio je daščice 1 počeo pilit' pilom 
A1 od svađe tupi zubi ne režu ni silom. 


Tužnoj pili tada pomoć turpijica pruži mala, 
Naoštri joj brzo zube i sve opet posta šala. 








Vrijeme je teklo, vrtjelo se ludo, 
Kućica je rasla, rasla kao čudo. 


Bilo je divno, bilo je krasno, 
Jer svi svoju dužnost vršili su časno. 


I u toku dana stric priznade svima 
Da razlike u vrijednosti nema među njima. 











A kada je kućica gotova bila, 
Svima posta jasno: 
Svađa se jutros zbog gluposti zbila. 


I samo čekić priznati ne htjede 
Da svi su potrebni i jednako vrijede. 


Hvalio se, dičio, stavljao nad sve, 

No striko prekine mudrolije te: 

Uze ga u ruke i uz ljestve pođe; 

Od straha, za hvalisanjem tad volja ga prođe, 
Pa umjesto priče prihvati se rada 

I prikuca kućicu na granu punu hlada. 














A kad se veče nježno, šaputavo, 

Razlilo dvorištem bojeći sve plavo, 

I čekić najednom osjeti sram 

Što zbog hvalisanja ostao je sam. 
Tugovao noć je cijelu zbog te želje lude 
Da kod strica Mirka baš on glavni bude; 
»Priznat ću — reče — svima svoje mane.« 
I zatim je čekao jutro da svane. 


Iz tame noći tek što izroni dan, 

A čvorci već pjesmom hvale novi stan. 
I zbog te pjesme, tih sretnih ptica, 
Svima su jutros nasmijana lica; 

Zbog strikine ljubavi i marljiva alata 
I sunce je obuklo kaput od zlata. 

